DA Den Europæiske Unions Tidende C 321/1

UDTALELSE FRA KOMMISSIONEN

af 27. september 2017

om en ændret plan for bortskaffelse af radioaktivt affald fra Sellafield Magnox Swarf Storage Silo i Det Forenede Kongerige

(Kun den engelske udgave er autentisk)

(2017/C 321/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 18. januar 2017 modtog Europa-Kommissionen fra Det Forenede Kongeriges regering almindelige oplysninger om en ændret plan for bortskaffelse af radioaktivt affald (2) fra Sellafield Magnox Swarf Storage Silo, jf. Euratom-traktatens artikel 37.

På grundlag af disse oplysninger og yderligere oplysninger, som Kommissionen anmodede om den 14. marts 2017, og som de britiske myndigheder fremsendte den 18. maj 2017, og efter høring af ekspertgruppen har Kommissionen udarbejdet følgende udtalelse:

1. Anlægget ligger 180 km fra nærmeste grænse til en anden medlemsstat, i dette tilfælde Irland.

2. Under normale driftsforhold er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater ifølge den dosisgrænse, som er fastsat i direktiverne om grundlæggende sikkerhedsnormer (3).

3. Radioaktivt affald fra selve driften og af sekundær art vil blive overført til behandlings- og til konditioneringsfaciliteter på stedet. Konditioneret lavaktivt affald vil blive sendt til det godkendte Drigg-bortskaffelsesanlæg i nærheden. Konditioneret mellemaktivt affald vil blive midlertidigt oplagret på stedet, indtil det kan sendes til et passende depot på Det Forenede Kongeriges område.

4. Skulle der ske utilsigtede udledninger af radioaktive stoffer som følge af ulykker af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer.

Kommissionen konkluderer derfor, at gennemførelsen af den ændrede plan for bortskaffelse af radioaktivt affald i enhver form fra Sellafield Magnox Swarf Storage Silo i Det Forenede Kongerige, hverken under normal drift eller i tilfælde af en ulykke af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som er fastsat i direktiverne om grundlæggende sikkerhedsnormer.

Udfærdiget i Bruxelles, den 27. september 2017. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt spild i betydningen i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling (EFT L 159 af 29.6.1996, s. 1) og Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom med virkning fra den 6. februar 2018 (EUT L 13 af 17.1.2014, s. 1).